Hafrannsóknarstofnun hefur verið með höfuðstöðvar í miðbænum en einnig starfsemi úti á Granda . Vísir / Hanna Fyrrverandi sviðsstjórar hjá Hafrannsóknarstofnun Íslands segja lýsingar fyrrverandi mannauðsstjóra stofnunarinnar í samræmi við þeirra upplifun á atburðarásinni hvað við kemur uppsögnum starfsfólks í nóvember . Þeim finnst miður að reynt sé að sverta mannorð mannauðstjórans í stað þess að svara efnislega athugasemdum hans . Tíu manns var sagt upp störfum hjá Hafró í nóvember í tengslum við breytingar á skipulagi sem sagðar voru til að tryggja skilvirkari og hagkvæmari rekstur . Var fagsviðum fækkað úr fimm í fjögur og stoðsviðum úr fjórum í tvö . Framundan er flutningur á höfuðstöðvunum úr miðbæ Reykjavíkur til Hafnarfjarðar . Sólmundur Már Jónsson , fyrrverandi mannauðs - og rekstrarstjóri Hafrannsóknarstofnunar , telur að uppsagnirnar hafi verið ósiðlegar eða falið í sér brot á starfsmannalögum . Þetta kemur fram í greinagerð sem Sólmundur sendi á núverandi og fyrrverandi starfsfólk Hafrannsóknarstofnunar í gær og Vísir fjallaði um . Samdi um starfslok fyrir uppsagnir Sólmundur sagðist hafa mótmælt fyrirhuguðum uppsögnum starfsmanna meðal annars með vísan til þess að þær væru ekki nægilega vel rökstuddar . „ Benti ég á almennt að einstakar uppsagnir þyrfti að vera hægt að rökstyðja á málefnalegan hátt , þ.e.a.s. af hverju var þessum starfsmanni sagt upp en ekki öðrum í sambærilegu starfi . Ýmist fannst mér því vanta upp á rökstuðning fyrir uppsögnum , þær væru brot á starfsmannalögum eða ekki siðlegar . Í stuttu máli væru þær ekki faglegar . “ Seinna segist hann hafa látið vita af því á fundi framkvæmdastjórnar að hann gæti ekki tekið þátt í fyrirhuguðum uppsögnum . Eftir þetta samdi Sólmundur um starfslok sín hjá stofnuninni tveimur dögum áður en tilkynnt var um uppsagnirnar þann 21. nóvember síðastliðinn . „ Eftir þetta var endanlega ljóst að ég gat ekki unnið lengur hjá Hafró . Ég samdi því um starfslok og gekk endanlega frá skriflegum starfslokum þriðjudaginn 19. nóvember , “ segir jafnframt í greinagerð hans . Segist einn hafa átt frumkvæði að brottför Sigurður Guðjónsson , forstjóri Hafró , sagði í viðtali við fréttastofu að tíu starfsmönnum hefði verið sagt upp en til viðbótar hefðu fjórir sviðsstjórar hætt af sjálfsdáðum . Svið þeirra voru þau sem leggja átti niður . Þeim hefði boðist áframhaldandi starf sem sérfræðingar en því boði hafi verið hafnað . Sólmundur gerir lítið úr þessari fullyrðingu forstjórans . „ Samkvæmt Sigurði ákváðu sem sagt sviðsstjórar og Ólafur að fara – en í raun var það bara ég sem að eigin frumkvæði ákvað að fara . “ Vísar Sólmundur til Ólafs Ástþórssonar , sérfræðings og fyrrverandi aðstoðarforstjóra Hafró , sem starfað hafði hjá stofnuninni í 39 ár . Sólmundur sagði jafnframt að með uppsögnunum hafi yfir 300 ára starfsreynslu og vísindaþekkingu [ verið ] kastað á glæ . „ Með þessum fyrirvaralausu uppsögnum er ljóst að mikil þekking og tengsl hafa tapast , ekki síst tengsl við erlenda vísindamenn og samstarfsaðila . “ Sólmundur gagnrýndi einnig að samráð við sviðstjóra , framkvæmdastjórn og annað starfsfólk í aðdraganda uppsagnanna hafi verið ábótarvant . „ Lítið fer fyrir hreinskilni , heiðarleika , mannúð og nærgætni í þessum uppsögnum að mínu mati . Vonandi hlýst ekki af þeim varanlegt tjón fyrir starfsemi stofnunarinnar en viðkomandi starfsmenn verða fyrir miklu tjóni . “ Segir staðið að uppsögnum með besta hætti Sigurður Guðjónsson , forstjóri Hafró , var spurður út í greinargerð Sólmundar í fréttum Ríkisútvarpsins í gær . „ Mér finnst miður að starfsmaður sem kaus að hætta sjálfur skuli finna einhverja þörf , eða einhver sárindi , til að kveðja okkur með þessum hætti , “ sagði Sigurður . Að uppsögnunum hefði verið staðið með besta hætti að mati þeirra sem hafi þurft að taka ákvarðanirnar . Ólafur segir þetta kaldar kveðjur og eitthvað sem hann hafi aldrei átt von á . Hann telji sig hafa staðið vaktina vel árin 39 og aldrei verið kvartað undan hans störfum . „ Að mínu mati er vandi Hafrannsóknarstofnunar ekki takmarkaðar fjárveitingar eða aðhaldsaðgerðir ríkisstjórnarinnar heldur vanhæfur forstjóri sem kann hvorki með fólk né fé að fara . “ Segja forstjóra reyna að sverta orðspor Sólmundar Ásta Guðmundsdóttir er eiginkona Ólafs og fyrrverandi sviðsstjóri Gagnagrunna og upplýsingatækni hjá Hafró . Hún er meðal þriggja fyrrverandi sviðsstjóra sem gera athugasemdir við svör Sigurðar forstjóra á Ríkisútvarpinu í gær . Ásta , Héðinn Valdimarsson , fyrrverandi sviðsstjóri Umhverfissviðs , og Þorsteinn Sigurðsson , fyrrverandi sviðsstjóri Uppsjávarlífríkissviðs , segja að af orðum Sigurðar megi dæma að Sólmundur hafi farið með ósannindi í lýsingu sinni á aðdraganda uppsagna starfsmannanna . „ Við undirrituð sem öll vorum í framkvæmdastjórn Hafrannsóknastofnunar í aðdraganda uppsagnanna viljum að fram komi að lýsing Sólmundar er í samræmi við okkar upplifun af atburðarásinni . Það er miður að forstjóri stofnunarinnar reyni að sverta mannorð Sólmundar með þeim hætti sem heyra mátti í kvöldfréttum RÚV í gær í stað þess að svara efnislega ef í einhverju er farið með rangt mál í þeirri greinargerð , “ segir í yfirlýsingu undirritaðri af fyrrverandi sviðsstjórunum þremur . Allar athugasemdir eru á ábyrgð þeirra er þær rita . Vísir hvetur lesendur til að halda sig við málefnalega umræðu . Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .